Tròç 11 - Tresau Partida

Jonathan, atentiu, descrivants cercs, que susvolè lentament las penas lunhècas. Com eslhèva, aqueth hardit gualhard de Fletchèr qu'apressava de hòrt pròche l'ideau.

Suu pic d'aquera minuta qu'arribava, fòrma bronzinanta, grisa e mormòca, hregants lo son monitor a dus cents vint kilomètres per òra. Puish shets alentir, que's tirava deu taravèth per ensajar de virar ua barrica lenta verticau a setze facetas, en tot comptar a plenha vutz :

—...ueit... nau... dètz... vedetz, Jonathan - ach ! —, n'èi pas mei de velocitat... onze... ah ! que vorrí bien arribar a har bons estancs bien clars parièrs aus vòstes !... dotze... Sembrius ! N'i arribarèi pas... tretze... òh ! aqueras tres darrèras facetas !... quatorze... aaaah !

L'arrèrpè en còp de flinga, au cim de la soa trajectòria ascendenta, que metot lo somiu de la soa ràbia d'avéder cabussat. Que viraboquèt au renvèrs, cadot, tornèt partir brutaument en taravèth sus l'esquia e, alentants, acabèt per préner lo contraròtle de la situacion a un trentenat de mètres au devath deu nivèu deu mèste.

— Que pérdetz lo vòste temps dab jo, Jonathan, que sui tròp nhòc ! Que sui tròp pèc ! Qu'ensagi, qu'ensagi, mes ne m'escaderèi jamei !

Jonathan que capejèt en baishants lo son espiar de cap ad eth.

— Ua causa en tot cas es segura, jamei ne t'i escaderàs de tant que haràs recors autant brutós. Lo mei petit Fletchèr, que perds atau d'aviada soassanta kilomètres per òra ! Soplessa ! Fermetat mes soplessa ! Comprés ?

Que devarèt entà júnher lo joen calhòc.

— Ensajam adara amassas, en formacion. Acompanha bien lo mon recors. Veid com amòrçam la manòbra en doçor.

Au cap de tres mes, Jonathan qu'avè sheis auts eslhèvas, tots hòrabandits, tots interessats pr'aquera estranha nocion navèra deu vòu per lo gai de volar. Totun, que'us èra mei adaise d'aténher hautas proessas que non pas de compréner la rason prohonda de com s'i escadèn.

— Cadun de nosauts, en vertat, qu'es ua idea deu Gran Calhòc, un imatge illimitat de libertat, ç'us explicava Jonathan au parat de las soas amassadas deu ser sus la plaja. Lo vòu de precision n'es sonqu'un pas de mei passat dens la nòsta vertadèra natura. Tot çò que nos balha limitas que dévem l'eliminar. Qu'es lo perqué de tot aqueth apracticament aus vòus a hautas velocitats e a las acrobacias airiaus...

Los sons eslhèvas estadits preus vòus de la jornada, que dromilhavan. Qu'aimavan l'apracticament pr'amor de la velocitat, pr'amor qu'èra emberiagant e qu'aquò los permetèva d'apatzar ua set de saber dont creishava a cada leçon. Mes degun d'enter eths, pas mèma Fletchèr Lynd lo Calhòc, n'èra pervinut ad adméter que lo vòu de las ideias pusqui estar autan reau que lo de la pluma e deu vent.

— Lo vòste còs, d'ua extremitat d'ua ala a l'auta, ce disèva a còps Jonathan, n'existís sonque dens la vòsta pensada, que lo balha un paréisher tocadèr. Esbrigalhatz las cadenas de las vòstas pensadas e qu'esbrigalharatz tanben las cadenas qu'arretienen lo vòste còs presoèr...

Mes qué qu'estot lo son biaish de díser, aquò n'èra entad eths sonque l'expression d'ua agradiu constuccion de l'esperit e la hrèita de dromir que gahava bien vist lo hòrt.